江山突星石士特欲易爲獨醒有詩因次其韵
作者：劉子翬
朝代：宋

paragraphs: 羣石翠參錯，茲峰峙雲林。
突星名固誇，流傳經古今。
幽姿儼向背，異態生晴陰。
怒若抽翠筍，端如立瑶簪。
不有融結奇，寧知化工深。
翁郎丘壑人，籃輿越秋岑。
崎嶇喪亂間，逢幽亦登臨。
把酒視雲漢，浩歌散愁襟。
著鞭雖後余，歸蹤畧相尋。
獨醒訂訛謬，懷人識君心。
政恐五字詩，光芒射奎參。
玩味不可忘，寫之朱絲琴。